ΓΡΑΠΤΗ ΕΡΩΤΗΣΗ E-2306/97 υποβολή: Josu Imaz San Miguel (PPE) προς την Επιτροπή (3 Iουλίου 1997)

Θέμα: Ελαιόλαδο

Ο Επίτροπος κ. Fischler επισκέφθηκε προσφάτως ορισμένες ελαιοπαραγωγικές περιοχές της Ισπανίας. Κατά την επίσκεψή του αυτή ο Επίτροπος είχε την ευκαιρία να διαπιστώσει τις κοινωνικές επιπτώσεις της μεταρρύθμισης που προτείνει, με βάση την αντικατάσταση της επιδότησης της παραγωγής και κατανάλωσης ελαιολάδου με ένα σύστημα επιδότησης ανά ελαιόδενδρο. Σύμφωνα με μελέτη του ισπανικού Οικονομικού και Κοινωνικού Συμβουλίου, το νέο σύστημα θα επέφερε την απώλεια 12 εκατομμυρίων ημερών εργασίας και των θέσεων εργασίας 120 χιλιάδων αυτοαπασχολουμένων στον τομέα.

Ο Επίτροπος είχε μια άμεση αντίληψη της ευαισθησίας που έχουν ως προς το θέμα αυτό οι ελαιοπαραγωγοί της Ανδαλουσίας και του ισπανικού κράτους στο σύνολό του, που αντιπροσωπεύουν το 30% της παγκόσμιας παραγωγής ελαιολάδου, και να διαπιστώσει επιτόπου με ποιό τρόπο η αντικατάσταση της ενίσχυσης της παραγωγής από ένα σύστημα ενίσχυσης ανά ελαιόδενδρο θα οδηγούσε στην αποθάρρυνση της πραγματικής παραγωγής και της ποιότητας προς όφελος πλασματικών εκμεταλλεύσεων, με αποτέλεσμα τον πλουτισμό των μεγάλων γαιοκτημόνων και τη μείωση της απασχόλησης.

Τα κριτήρια της μεταρρύθμισης που προτείνει ο κ. Επίτροπος είναι αντίθετα προς τους στόχους της ανταγωνιστικότητας που προβλέπονται από τις κοινοτικές πολιτικές και μπορεί να οδηγήσουν ακόμη και σε αύξηση των περιπτώσεων απάτης. Πράγματι, το προτεινόμενο από την Επιτροπή σύστημα θα επιφέρει αύξηση της πραγματικής απάτης σε μεγάλη κλίμακα, δοθέντως ότι η ενίσχυση ανά ελαιόδενδρο συνεπάγεται εγκατάλειψη της πραγματικής παραγωγής υπέρ των κατ' όνομα μόνο ελαιοπαραγωγικών εκμεταλλεύσεων.

Έχει ο κ. Επίτροπος αλλάξει άποψη σχετικά με τη μεταρρύθμιση της ΚΟΑ στον τομέα του ελαιολάδου, μετά την επίσκεψή του στην Ισπανία; Συμμερίζεται ο κ. Fischler την άποψη ότι οι παράμετροι της μεταρρύθμισης της ΚΟΑ που ανακοινώθηκαν από την Επιτροπή θα επιφέρουν πτώση της ποιότητας του παραγόμενου ελαιολάδου; Ενόψει των ανωτέρω, προτίθεται η Επιτροπή να προχωρήσει στη δημιουργία της ΚΟΑ στον τομέα του ελαιολάδου με βάση ένα σύστημα ενίσχυσης της παραγωγής και της κατανάλωσης;

Απάντηση του κ. Fischler εξ ονόματος της Επιτροπής (28 Ιουλίου 1997)

Όπως γνωρίζει το Αξιότιμο μέλος του Κοινοβουλίου, η Επιτροπή έστειλε υπόμνημα στο Συμβούλιο και στο Κοινοβούλιο σχετικά με τον τομέα της ελιάς και του ελαιολάδου, την ανάγκη μεταρρύθμισης του τομέα αυτού και τις προτεινόμενες λύσεις. Η Επιτροπή, στο εν λόγω κείμενο προβληματισμού για τον τομέα του ελαιολάδου, προτείνει δύο βασικές εναλλακτικές λύσεις: τη βελτίωση της υφιστάμενης κοινής οργάνωσης αγοράς και την ενίσχυση ανά ελαιόδενδρο.

Το έγγραφο αυτό προκάλεσε έντονες συζητήσεις και είχε ως αποτέλεσμα να σχηματιστεί μία καλύτερη εικόνα για τον τομέα αυτό που έχει τόσο μεγάλη σημασία για ορισμένες κοινοτικές περιοχές που χαρακτηρίζονται από σοβαρές κοινωνικο-οικονομικές ανισορροπίες, οι οποίες επηρεάζουν κυρίως την απασχόληση. Σε ορισμένες από τις εν λόγω περιοχές η καλλιέργεια της ελιάς αποτελεί την πιο σημαντική οικονομική δραστηριότητα.

Η Επιτροπή, προς το παρόν, αναμένει ακόμα τις αντιδράσεις των διαφόρων κοινοτικών οργάνων για το έγγραφο προβληματισμού του τομέα του ελαιολάδου, και ιδίως εκείνες του Κοινοβουλίου, ώστε να μπορέσει να αξιολογήσει τα στοιχεία που κρίνονται σημαντικά από όλα τα όργανα, τους εταίρους και τις επαγγελματικές οργανώσεις του εν λόγω τομέα.

Η Επιτροπή, όποια και αν είναι η προτεινόμενη τελική μεταρρύθμιση, θα θέσει σε εφαρμογή τους αναγκαίους μηχανισμούς ώστε να αποφευχθεί η εγκατάλειψη της καλλιέργειας της ελιάς και να εφαρμοστεί μία πολιτική υψηλής ποιότητας ώστε να προστατευθεί η απασχόληση, το εισόδημα των ελαιοπαραγωγών και οι καταναλωτές.

Η Επιτροπή έχει πάντοτε την πρόθεση να προτείνει μία μεταρρύθμιση η οποία θα βασίζεται στην απλοποίηση και στην όσον το δυνατόν μεγαλύτερη καταπολέμηση της απάτης στον τομέα του ελαιολάδου. Οι υφιστάμενοι μηχανισμοί είναι πολύ περίπλοκοι και θα πρέπει να βελτιωθούν ώστε να σχεδιαστεί ένας σύγχρονος τομέας ικανός να αντιμετωπίσει τις προκλήσεις του μέλλοντος.